Uredba Komisije (ES) št. 2602/2000

z dne 17. novembra 2000

o določitvi podrobnih pravil za izvajanje Uredbe Sveta (ES) št. 2494/95 o minimalnih standardih za obravnavo znižanj cen v harmoniziranem indeksu cen življenjskih potrebščin (HICP)

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2494/95 z dne 23. oktobra 1995 o harmoniziranih indeksih cen življenjskih potrebščin [1] in zlasti člena 4 v povezavi s členom 5(3) Uredbe,

po posvetu z Evropsko centralno banko [2],

ob upoštevanju naslednjega:

(1) Na podlagi člena 5(1)(b) Uredbe (ES) št. 2494/95 mora vsaka država članica pripraviti harmonizirani indeks cen življenjskih potrebščin (HICP), začenši z indeksom za januar 1997.

(2) Možne so znatne postopkovne razlike pri obravnavi znižanj cen ter pri razmerju med znižanjem cen in kupčevo ceno. Potrebna je usklajena metodologija za obravnavo znižanj cen v HICP, da se izpolnijo zahteve po primerljivosti nastalih HICP iz člena 4 Uredbe (ES) št. 2494/95. Tako se bo izboljšala tudi njihova zanesljivost in ustreznost.

(3) Uporabljene cene v HICP so kupčeve cene, ki jih plačajo gospodinjstva za nakup posameznega blaga in storitev v denarnih transakcijah, vključno z davki z odbitkom subvencij na proizvode, po odbitkih za popuste na standardne cene za nakupe v veliki količini ali za zunajsezonske nakupe in izključitvi stroškov obresti ali stroškov storitev v okviru posojilnih pogodb ter vseh drugih stroškov, ki nastanejo zaradi neupoštevanja roka plačila.

(4) Pri spremembah specifikacije se cene obravnavajo v skladu z določbami glede prilagoditve kakovosti, določenimi v Uredbi Komisije (ES) št. 1749/96 z dne 9. septembra 1996 o začetnih izvedbenih ukrepih za Uredbo Sveta (ES) št. 2494/95 o harmoniziranih indeksih cen življenjskih potrebščin [3], kakor je bila nazadnje spremenjena z Uredbo Sveta (ES) št. 1688/98 [4].

(5) Ukrepi, predvideni s to uredbo, so v skladu z mnenjem Odbora za statistični program (OSP), ustanovljenega s Sklepom Sveta 89/382/EGS, Euratom [5] -

SPREJELA NASLEDNJO UREDBO:

Člen 1

Cilj

Cilj te uredbe je opredeliti obravnavo znižanj cen za posamezno blago ali storitve v harmoniziranem indeksu cen življenjskih potrebščin, v nadaljnjem besedilu "HICP", da se zagotovijo zanesljivi in ustrezni HICP ter izpolni zahteva po primerljivosti, določena v členu 4 Uredbe (ES) št. 2494/95.

Člen 2

Kupčeve cene

Če ni določeno drugače, kupčeve cene v HICP v splošnem upoštevajo znižanja cen posameznega blaga ali storitev, če:

(a) se navedeno znižanje lahko pripiše nakupu posameznega blaga ali storitve;

(b) navedeno znižanje velja za vse morebitne potrošnike brez določitve posebnih pogojev (brez razlikovanja);

(c) je kupec seznanjen z znižanjem v času, ko sklene pogodbo s prodajalcem za nakup zadevnega proizvoda; in

(d) se lahko znižanje zahteva pri nakupu ali znotraj takšnega obdobja po nakupu, da se lahko pričakuje znaten vpliv na količine, ki so jih kupci pripravljeni kupiti.

V HICP bodo upoštevana zlasti znižanja cen posameznega blaga in storitev, za katere obstaja verjetnost ali se pričakuje, da bodo ponovno na voljo po standardnih cenah ali so po standardnih cenah na voljo drugod. Standardna cena je tista, ki ne vključuje pogojev ali omejitev in ni opredeljena kot posebna cena.

Člen 3

Spodbude

Tržna vrednost nečesa, kar se začasno ponudi potrošnikom, zato da jih prepričajo za nakup določenega proizvoda, v nadaljnjem besedilu "spodbuda", se lahko odbije, če je znana. Ta tržna vrednost se ponovno doda takrat, ko je ponudba umaknjena. Spodbude kot dodatki, kakršni so dodatna količina zadevnega proizvoda, vključitev brezplačnega drugačnega proizvoda ali druge ugodnosti, se ne upoštevajo, če niso občutne.

Člen 4

Sprememba specifikacije

Kjer se spremeni specifikacija, se cene obravnavajo v skladu z določbami o spremembah specifikacije, zlasti s tistimi v zvezi s prilagoditvijo kakovosti iz člena 5 Uredbe (ES) št. 1749/96.

Člen 5

Izvajanje

Določbe te uredbe uporabijo države članice najpozneje decembra 2000 in začnejo veljati bodisi z indeksom za januar 2001 bodisi z indeksom za januar 2002.

Člen 6

Revizija

1. Če izvajanje določb te uredbe vpliva na letno stopnjo spremembe (m/(m-12)) skupnega indeksa za več kakor desetinko odstotne točke v primerjavi z indeksom, ki ne upošteva znižanj cen, se zadevne indeksne serije ustrezno revidirajo kot prehodni ukrep.

2. Splošne določbe v zvezi s politiko revizije za HICP se sprejmejo v skladu s postopkom, določenim v členu 14 Uredbe (ES) št. 2494/95, nakar se prehodni ukrepi prenehajo uporabljati.

Člen 7

Začetek veljavnosti

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. novembra 2000

Za Komisijo

Pedro Solbes Mira

Član Komisije

[1] UL L 257, 27.10.1995, str. 1.

[2] Mnenje, dano dne 24. novembra 2000 (še ni objavljeno v Uradnem listu).

[3] UL L 229, 10.9.1996, str. 3.

[4] UL L 214, 31.7.1998, str. 23.

[5] UL L 181, 28.6.1989, str. 47.

--------------------------------------------------